Επιβολή υποχρεώσεων δημόσιας υπηρεσίας για αεροπορικά δρομολόγια μεταξύ των Βαλεαρίδων Νήσων σύμφωνα με τον κανονισμό (ΕΚ) αριθ. 2408/92 του Συμβουλίου

(2003/C 307/03)

(Κείμενο που παρουσιάζει ενδιαφέρον για τον ΕΟΧ)

I. Αεροπορικά δρομολόγια που αφορά η επιβολή υποχρεώσεων

Επιβάλλεται η παροχή δημόσιας υπηρεσίας για τακτικές αεροπορικές γραμμές στα ακόλουθα δρομολόγια:

α) Μαγιόρκα-Ίμπιθα.

β) Μαγιόρκα-Μενόρκα.

γ) Μενόρκα-Ίμπιθα

II. Γενικοί όροι

1. Οι κοινοτικοί αερομεταφορείς που επιθυμούν να εκτελούν τακτικές αεροπορικές γραμμές σύμφωνα με τις υποχρεώσεις δημόσιας υπηρεσίας πρέπει να διαθέτουν ισχύουσα άδεια εκμετάλλευσης, σύμφωνα με τις διατάξεις του κανονισμού (ΕΟΚ) αριθ. 2407/92 του Συμβουλίου(1) περί της εκδόσεως αδειών των αερομεταφορέων.

2. Οι κοινοτικοί αερομεταφορείς πρέπει να υποβάλουν στη Γενική Διεύθυνση Πολιτικής Αεροπορίας (Dirección General de Aniación Civil), εντός των προθεσμιών που καθορίζονται και χωριστά από άλλο πρόγραμμα πτήσεων που ενδεχομένως υποβάλουν για την εκτέλεση άλλων δρομολογίων, πρόγραμμα πτήσεων για τις γραμμές που υπόκεινται στις υποχρεώσεις δημόσιας υπηρεσίας, το οποίο να καλύπτει ελάχιστη περίοδο δώδεκα αλλεπάλληλων μηνών. Το εν λόγω πρόγραμμα πρέπει να περιλαμβάνει τις ακόλουθες πληροφορίες:

α) Προς εκμετάλλευση δρομολόγιο.

β) Περίοδος εκμετάλλευσης ανά περίοδο προγραμματισμού που έχει καθοριστεί από την Διεθνή Ένωση Αεροπορικών Μεταφορών (ΙΑΤΑ).

γ) Κωδικός πτήσης.

δ) Ωράρια.

ε) Προσφερόμενη μεταφορική ικανότητα.

στ) Περίοδος και ημέρες εκμετάλλευσης.

ζ) Τύπος αεροσκάφους/Πλήθος θέσεων επιβατών/Χωρητικότητα μεταφοράς φορτίου.

η) Σχέδιο του θαλάμου επιβατών, κατά περίπτωση.

θ) Γραπτή βεβαίωση και αποδοχή των όρων για τη συνεχή εκτέλεση του προγράμματος πτήσεων που υπόκεινται στις εν λόγω υποχρεώσεις δημόσιας υπηρεσίας.

Επιπλέον, ο αερομεταφορέας οφείλει να υποβάλει έγγραφο όπου να αναφέρονται λεπτομερώς οι ναύλοι και οι σχετικοί όροι που θα εφαρμόζονται, σύμφωνα με τις συγκεκριμένες προϋποθέσεις που ορίζονται στην παράγραφο 2 του τμήματος ΙΙΙ.

3. Για την υποβολή των προγραμμάτων αυτών πρέπει να λαμβάνονται υπόψη τα εξής:

3.1. Κάθε αερομεταφορέας υποβάλλει πρόγραμμα πτήσεων για τη χειμερινή και τη θερινή περίοδο προγραμματισμού εντός των προθεσμιών και σύμφωνα με τις προϋποθέσεις που καθορίζονται κατωτέρω:

α) Εάν η αρχή του προγράμματος πτήσεων συμπίπτει με την αρχή της θερινής περιόδου προγραμματισμού, το πρόγραμμα πτήσεων υποβάλλεται πριν από την 1η Μαρτίου και περιλαμβάνει το πρόγραμμα που προβλέπεται για την επόμενη χειμερινή περίοδο προγραμματισμού.

β) Εάν η αρχή του προγράμματος πτήσεων συμπίπτει με την αρχή της χειμερινής περιόδου προγραμματισμού, το πρόγραμμα πτήσεων υποβάλλεται πριν από την 1η Οκτωβρίου και περιλαμβάνει το πρόγραμμα που προβλέπεται για την επόμενη θερινή περίοδο προγραμματισμού.

3.2. Σε περίπτωση που ζητείται η πρόσβαση στην αγορά οποιαδήποτε άλλη ημερομηνία, ο αερομεταφορέας υποβάλλει τουλάχιστον τριάντα ημερολογιακές ημέρες πριν από την έναρξη της εκμετάλλευσης της γραμμής το πρόγραμμα πτήσεων για το τμήμα της περιόδου προγραμματισμού που θα αρχίσει η εκτέλεση των πτήσεων καθώς και το πρόγραμμα πτήσεων που προβλέπει για την υπόλοιπη περίοδο μέχρις ότου ολοκληρωθούν δώδεκα μήνες εκμετάλλευσης. Για την περίοδο προγραμματισμού που έπεται της έναρξης της εκμετάλλευσης, ο αερομεταφορέας τηρεί τη διαδικασία που ορίζεται στην ανωτέρω παράγραφο 3.1.

3.3. Τα προγράμματα πτήσεων θεωρούνται ότι εγκρίθηκαν εάν η Γενική Διεύθυνση Πολιτικής Αεροπορίας δεν αποφασίσει διαφορετικά εντός των προθεσμιών που αναφέρονται ανωτέρω. Ωστόσο, σε κάθε περίπτωση επιτρέπεται να αρχίσει η εκτέλεση των πτήσεων εφόσον έχουν εγκριθεί ρητώς από τη Γενική Διεύθυνση Πολιτικής Αεροπορίας.

3.4. Οι αερομεταφορείς αναλαμβάνουν να εκτελούν το πρόγραμμα πτήσεων τουλάχιστον για δώδεκα συνεχείς μήνες. Εάν εισέλθει στην αγορά νέος αερομεταφορέας ή αυξηθεί σημαντικά το πρόγραμμα πτήσεων αερομεταφορέα σε συγκεκριμένο δρομολόγιο, οι άλλοι αερομεταφορείς που εκμεταλλεύονται αυτό το δρομολόγιο επιτρέπεται να επιλέξουν να συνεχίσουν τη στρατηγική τους, να προσαρμόσουν αμέσως το πρόγραμμα πτήσεών τους, χωρίς να θίγεται η εκπλήρωση των υποχρεώσεων δημόσιας υπηρεσίας, ή, εάν το θεωρήσουν σκόπιμο, να δηλώσουν ότι υπό το ανοικτό καθεστώς εκμετάλλευσης δεν προτίθενται να συνεχίσουν την εκτέλεση του ή των δρομολογίων μετά την υποχρεωτική προθεσμία. Ωστόσο, αερομεταφορέας έχει τη δυνατότητα να παύσει οριστικά να παρέχει υπηρεσίες, υπό την προϋπόθεση ότι θα προειδοποιήσει σχετικά τη Γενική Διεύθυνση Πολιτικής Αεροπορίας τουλάχιστον έξι μήνες πριν από την καταληκτική ημερομηνία της εκμετάλλευσης.

4. Σε περίπτωση που η πληρότητα κατά την εαρινή ή τη χειμερινή περίοδο προγραμματισμού σε δρομολόγιο, για το σύνολο των αερομεταφορέων που το εκμεταλλεύονται, υπερβεί συνεχώς το 75 %, εξαιρουμένης της περίπτωσης της εποχιακής εκμετάλλευσης των δρομολογίων, οι αερομεταφορείς οι οποίοι εξυπηρετούν τη γραμμή πρέπει να λάβουν τα κατάλληλα μέτρα ώστε να αυξήσουν την προσφερόμενη μεταφορική ικανότητα για να μειωθεί η πληρότητα, εκτός εάν προσφέρουν στους χρήστες ναύλους ευνοϊκότερους από τους καθοριζόμενους υπό το τμήμα 3 "Ειδικοί όροι", παράγραφος 2 "Ναύλοι", στοιχείο α).

5. Για τους σκοπούς του παρόντος κειμένου, νοείται ως:

α) "Αεροπορικός ναύλος": οι τιμές σε ευρώ που πρέπει να καταβάλλουν οι επιβάτες στις αεροπορικές εταιρείες ή στους πράκτορές τους για τη μεταφορά τους μαζί με τις αποσκευές τους, καθώς και οι σχετικοί όροι εφαρμογής των εν λόγω τιμών, συμπεριλαμβανομένων των φόρων, των αμοιβών και των προμηθειών για τους πράκτορες και άλλες βοηθητικές υπηρεσίες.

β) "Βασικός ναύλος": ο κατώτατος ναύλος χωρίς περιορισμούς για ταξίδι απλής μετάβασης ή μετ' επιστροφής, που προσφέρεται στην ίδια αεροπορική γραμμή τουλάχιστον στο ίδιο μέτρο όπως κάθε άλλος ναύλος χωρίς περιορισμούς.

III. Ειδικοί όροι

1. Οι ειδικοί όροι για τις υποχρεώσεις δημόσιας υπηρεσίας στα δρομολόγια που αναφέρονται υπό το τμήμα Ι είναι οι εξής:

1.1. Για τις πτήσεις στα δρομολόγια Μαγιόρκα-Ίμπιθα και Μαγιόρκα-Μενόρκα: πρέπει να εξασφαλίζονται αναχωρήσεις μεταξύ επτά και εννέα η ώρα και επιστροφή αργά τη νύχτα της ίδιας ημέρας, εντός των ορίων που επιβάλλουν τα ωράρια εκμετάλλευσης των αερολιμένων. Αυτές τις ώρες της ημέρας ενδεχομένως να χρειάζεται να αυξηθεί η προσφερόμενη εξυπηρέτηση των γραμμών, με μεγαλύτερα αεροσκάφη ή συχνότερες πτήσεις, για να ικανοποιηθεί η ζήτηση. Τα ωράρια πρέπει να παρέχουν στους επιβάτες τη δυνατότητα να εκτελούν μετάβαση μετ' επιστροφής αυθημερόν, με δυνατότητα παραμονής οκτώ ωρών στον τόπο προορισμού. Όσον αφορά τη μεταφορά εμπορευμάτων, οι αερομεταφορείς δίνουν προτεραιότητα στη μεταφορά αλλοιώσιμων και επειγόντως αναγκαίων προϊόντων, όπως ημερήσιες εφημερίδες και φάρμακα, καθώς και προϊόντων βασικών για την οικονομία των νήσων Μενόρκα και Ίμπιθα, όπως π.χ. κοσμημάτων και δειγμάτων υποδήσεως.

1.2. Αντί απευθείας πτήσεων στα δρομολόγια Μενόρκα-Ίμπιθα, οι υποχρεώσεις για την παροχή δημόσιας υπηρεσίας επιτρέπεται να εκπληρώνονται με αεροπορικές συνδέσεις μέσω Μαγιόρκα, υπό τον όρο ότι εξασφαλίζεται τουλάχιστον καθημερινή αεροπορική σύνδεση των δυο νήσων έτσι ώστε ο συνολικός χρόνος πτήσης να μην υπερβαίνει τις δυο ώρες και να παρέχει τη δυνατότητα να εκτελείται αυθημερόν ταξίδι μετ' επιστροφής με ελάχιστη παραμονή στον τόπο προορισμού έξι ώρες, εκτός εάν αυτές οι υποχρεώσεις εκπληρούνται από κοινοτικούς αερομεταφορείς με πτήσεις οι οποίες έχουν ως τόπο αναχώρησης ή προορισμού οποιοδήποτε κοινοτικό αερολιμένα και σταθμεύουν ενδιαμέσως σε μία από τις δύο νήσους προερχόμενες από ή κατευθυνόμενες στην άλλη νήσο.

1.3. Οι αερομεταφορείς επιδιώκουν, ει δυνατόν, να συντονίζουν τις πτήσεις τους προς και από την Ίμπιθα με τα ωράρια αναχώρησης και άφιξης των τακτικών θαλάσσιων δρομολογίων μεταξύ Ίμπιθα και Φορμεντέρα.

1.4. Οι αερομεταφορείς πρέπει ανά οποιαδήποτε στιγμή να προσαρμόζουν τον μέσο όρο της ημερήσιας συχνότητας πτήσεων που προσφέρουν στο ελάχιστα απαιτούμενο πλήθος θέσεων επιβατών που προβλέπεται κατωτέρω στην παράγραφο 1.5.

1.5. Η συχνότητα πτήσεων και η ελάχιστη μεταφορική ικανότητα που προσφέρεται από το σύνολο των αερομεταφορέων, ανά περίοδο εκμετάλλευσης είναι οι εξής:

α) Μεταξύ Μαγιόρκα και Ίμπιθα

Κατά την χειμερινή περίοδο η ελάχιστη συχνότητα πρέπει να είναι τέσσερις πτήσεις μετ' επιστροφής ημερησίως. Κατά τη θερινή περίοδο, η ελάχιστη συχνότητα πρέπει να είναι πέντε πτήσεις μετ' επιστροφής ημερησίως.

Η ελάχιστη μεταφορική ικανότητα που πρέπει να προσφέρεται προς κάθε κατεύθυνση είναι η εξής:

- Κατά τη χειμερινή περίοδο προγραμματισμού IATA: 63000 θέσεις επιβατών.

- Κατά τη θερινή περίοδο προγραμματισμού IATA: 107000 θέσεις επιβατών.

β) Μεταξύ Μαγιόρκα και Μενόρκα:

Κατά την χειμερινή περίοδο η ελάχιστη συχνότητα πρέπει να είναι τέσσερις πτήσεις μετ' επιστροφής ημερησίως. Κατά τη θερινή περίοδο, η ελάχιστη συχνότητα πρέπει να είναι πέντε πτήσεις μετ' επιστροφής ημερησίως.

Η ελάχιστη μεταφορική ικανότητα που πρέπει να προσφέρεται προς κάθε κατεύθυνση είναι η εξής:

- Κατά τη χειμερινή περίοδο προγραμματισμού IATA: 71000 θέσεις επιβατών.

- Κατά τη θερινή περίοδο προγραμματισμού IATA: 110000 θέσεις επιβατών.

γ) Μεταξύ Μενόρκα και Ίμπιθα:

Η εξυπηρέτηση πρέπει να προσφέρεται σύμφωνα με τα οριζόμενα στην παράγραφο 1.2 του τμήματος ΙΙΙ "Ειδικοί όροι".

2. Ναύλοι

Ο μέγιστος ναύλος για απλή μετάβαση σε κάθε δρομολόγιο καθορίζεται ως εξής:

α) Μαγιόρκα-Ίμπιθα: 72 ευρώ.

β) Μαγιόρκα-Μενόρκα: 72 ευρώ.

γ) Μενόρκα-Ίμπιθα: 101 ευρώ

Κάθε χρόνο τον Ιανουάριο ο υπουργός ανάπτυξης αναπροσαρμόζει, κατόπιν σχετικού αιτήματος των εταιριών που εκμεταλλεύονται τα δρομολόγια τα οποία υπόκεινται σε υποχρέωση δημόσιας υπηρεσίας, τους μέχρι τότε ισχύοντες ναύλους κατά ποσό ισοδύναμο προς το προκύπτον από τη μεταφορά στους ναύλους των επιπτώσεων της εφαρμογής της αντίστοιχης ετήσιας αύξησης του γενικού εθνικού δείκτη του συστήματος δεικτών τιμών κατανάλωσης, επί των δαπανών που επηρεάζονται άμεσα από την εν λόγω ετήσια διακύμανση και υπολογίζονται σε 73 τοις εκατό του συνόλου της δομής των δαπανών του αερομεταφορέα. Για το σύνολο των αεροπορικών τελών, που περιλαμβάνουν, τα τέλη προσγείωσης, τα τέλη προσέγγισης και τις χρεώσεις για τη χρήση του δικτύου των βοηθημάτων αεροπλοήγησης, λαμβάνονται υπόψη οι αντίστοιχες εγκεκριμένες αυξήσεις για τον εν λόγω χρόνο στον νόμο για τα μέτρα δημοσιονομικής πολιτικής, δημόσιας διοίκησης και κοινωνικής πολιτικής, οι οποίες μετακυλίωνται στους ναύλους σταθμισμένες βάσει των ως άνω αυξήσεων έως και κατά 4 % της συμμετοχής στη δομή των δαπανών, για έκαστο των προαναφερόμενων τριών στοιχείων. Εν πάση περιπτώσει, η αναθεώρηση των ναύλων δεν επηρεάζει το ποσό των προαναφερομένων τελών και ναύλων, που απαιτούνται σύμφωνα με τα καθιερωμένα ποσά. Η αναπροσαρμογή των ναύλων κοινοποιείται στους αερομεταφορείς που εκμεταλλεύονται αυτές τις γραμμές.

Εξάλλου, σε περίπτωση ασυνήθιστης, απρόβλεπτης και μη οφειλόμενης στους αερομεταφορείς αύξησης των λοιπών στοιχείων κόστους που επηρεάζουν την εκμετάλλευση αυτών των αεροπορικών γραμμών, ο Υπουργός Ανάπτυξης (Ministro de Fomento) δύναται, κατόπιν αιτήματος των αερομεταφορέων, να τροποποιήσει τον μέγιστο ναύλο αναλογικά προς την αύξηση του κόστους. Ο τροποποιημένος ναύλος κοινοποιείται στους αερομεταφορείς που εκμεταλλεύονται τις εν λόγω γραμμές και αρχίζει να ισχύει εντός προθεσμίας ανάλογης των περιστάσεων. Κοινοποιείται επίσης στην Ευρωπαϊκή Επιτροπή για να δημοσιευθεί στην Επίσημη Εφημερίδα της Ευρωπαϊκής Ένωσης.

Επιτρέπεται στους αερομεταφορείς να καθορίζουν ναύλους προσφοράς ή βασικούς ναύλους εφόσον τα επίπεδα τιμών δεν υπερβαίνουν τα όρια που καθορίζονται ανωτέρω, σύμφωνα με την ακόλουθη διαδικασία:

α) Επιτρέπεται η υπέρβαση του συντελεστή κατάληψης των θέσεων που ανέρχεται σε 75 % και προβλέπεται στην παράγραφο 4 του τμήματος II, με τίτλο "Γενικοί Όροι", υπό την προϋπόθεση ότι η τιμή των ναύλων για τη συγκεκριμένη επιπλέον προσφορά θα είναι τουλάχιστον κατά 20 % χαμηλότερη της τιμής του βασικού ναύλου που έχει δηλώσει ο αερομεταφορέας.

β) Οι αερομεταφορείς οφείλουν να καθορίζουν ναύλους σε τιμές κατώτερες από τις τιμές του βασικού ναύλου που έχουν δηλώσει για νέους ηλικίας κάτω των 22 ετών, για ηλικιωμένους άνω των 65 ετών, για ομάδες που εδρεύουν στην Αυτόνομη Κοινότητα των Βαλεαρίδων και για ασθενείς που χρειάζονται νοσοκομειακή περίθαλψη στη Μαγιόρκα και κατάγονται από τις νήσους Ίμπιθα ή Μενόρκα. Οι αερομεταφορείς καθορίζουν ελεύθερα τα ποσοστά και τους όρους αυτών των εκπτώσεων. Οι εκπτώσεις που ισχύουν για τις τιμές αυτών των ναύλων πρέπει να μην είναι κατώτερες από 10 % των τιμών του βασικού ναύλου που έχουν δηλωθεί. Από τους ασθενείς που χρειάζονται ιατρική περίθαλψη θα απαιτείται, προκειμένου να δικαιούνται την καθορισμένη έκπτωση, πιστοποιητικό της υπηρεσίας υγείας των Βαλεαρίδων (Servicio Balear de Salud) που να βεβαιώνει την ανάγκη μεταφοράς τους. Σε περίπτωση επείγουσας ανάγκης, που θα πρέπει να αιτιολογείται δεόντως στο προαναφερόμενο πιστοποιητικό, ο αερομεταφορέας είναι υποχρεωμένος να ικανοποιήσει το αίτημα αερομεταφοράς με την πτήση που ζητήθηκε.

γ) Οι αερομεταφορείς είναι υποχρεωμένοι να δηλώνουν τους ναύλους τους στη Γενική Διεύθυνση Πολιτικής Αεροπορίας το αργότερο εντός τριάντα ημερολογιακών ημερών πριν από την ημερομηνία την οποία προβλέπεται να αρχίσουν να ισχύουν. Οι ναύλοι αυτοί θεωρείται ότι εγκρίθηκαν εάν η Γενική Διεύθυνση Πολιτικής Αεροπορίας δεν αποφανθεί σχετικώς εντός δεκαπέντε ημερολογιακών ημερών. Ωστόσο, οι ναύλοι αυτοί επιτρέπεται να αρχίσουν να ισχύουν πριν από την προαναφερόμενη προθεσμία εάν έχουν εγκριθεί ρητώς.

δ) Για τους ναύλους των τακτικών αεροπορικών γραμμών στα δρομολόγια που καθορίζονται υπό το τμήμα Ι, οι εκπτώσεις των επιδοτούμενων ναύλων που καθορίζονται στην ισχύουσα νομοθεσία ισχύουν αδιακρίτως για τους ισπανούς πολίτες και τους πολίτες των λοιπών κρατών μελών της Ευρωπαϊκής Ένωσης που είναι κάτοικοι των Βαλεαρίδων Νήσων.

ε) Οι όροι για την πιστοποίηση της ιδιότητας του κατοίκου καθώς και η καταβολή αντισταθμίσεων στους αερομεταφορείς για τις εκπτώσεις που εφαρμόστηκαν πρέπει να πληρούν τις διατάξεις του Βασιλικού Διατάγματος 1316/2001, της 20ής Νοεμβρίου 2001, που διέπει τις εκπτώσεις στους ναύλους των τακτικών αεροπορικών και θαλάσσιων γραμμών προς όφελος των κατοίκων των Αυτόνομων Κοινοτήτων των Καναρίων και των Βαλεαρίδων Νήσων και των Πόλεων Θέουτα και Melilla.

Οι μέγιστοι ναύλοι που καθορίζονται στην παρούσα παράγραφο μπορεί να μετατραπούν από τον υπουργό ανάπτυξης, κατόπιν έκθεσης της μεικτής επιτροπής, σε ναύλους αναφοράς, με περιθώρια διακύμανσης καθοριζόμενα συναρτήσει των συνθηκών ανταγωνισμού που επικρατούν στην αγορά.

3. Συνέχεια παροχής της υπηρεσίας

Εκτός των περιπτώσεων ανωτέρας βίας, το πλήθος των πτήσεων οι οποίες ματαιώνονται για λόγους που είναι δυνατόν να αποδοθούν άμεσα στον αερομεταφορέα δεν επιτρέπεται να υπερβαίνει, ανά περίοδο προγραμματισμού ΙΑΤΑ, το 2 % του πλήθους των πτήσεων που έχουν προγραμματισθεί. Εκτός των περιπτώσεων ανωτέρας βίας, στο 90 % των πτήσεων οι καθυστερήσεις δεν επιτρέπεται να υπερβαίνουν τα τριάντα λεπτά της ώρας.

4. Εμπορική διάθεση των πτήσεων

Οι θέσεις επιβατών και οι υπηρεσίες πρέπει να διατίθενται μέσω συστημάτων διάθεσης που να λαμβάνουν υπόψη τα χαρακτηριστικά των υπηρεσιών και την ανάγκη να εξασφαλίζεται η κατάλληλη ενημέρωση των χρηστών σχετικά με το χαμηλότερο δυνατό κόστος.

(1) ΕΕ L 240 της 24.8.1992, σ. 8.